Proiect Stres – Grant CNCSIS – prezentare site
Stresul la locul de muncă – delimitări conceptuale
Activitatea profesională, ca şi modalitate esenţială a existenţei umane la care nu se poate renunţa, generează în societatea contemporană, cele mai multe situaţii stresante.

„În Uniunea Europeană, stresul în muncă  reprezintă a doua problemă de sănătate legată de activitatea profesională, după afecţiunile dorsale, printre cele mai des întâlnite problemele de sănătate de la locul de muncă. Acesta afectează 28% dintre angajaţii UE”( Agenţia Europeană pentru Securitate şi Sănătate în Muncă, 2002). Stresul în muncă este cauza a peste un sfert din totalul concediilor medicale a căror durată reprezintă cel puţin două săptămâni de absenţe de la locul de muncă. Stresul în muncă poate fi cauzat de riscuri psihosociale cum sunt proiectarea activităţilor, organizarea muncii, management (solicitări profesionale deosebite şi posibilităţi reduse de control asupra propriei activităţi sau probleme cum ar fi violenţa şi hărţuirea la locul de muncă). Unele riscuri fizice, cum sunt zgomotul şi temperatura din mediul de muncă pot, de asemenea, să cauzeze stresul în muncă.

Parlamentul European este pe deplin implicat în abordarea problemelor legate de asistenţa psihologică a personalului. Prevenirea stresului în muncă constituie unul din obiectivele formulate în Comunicatul Comisiei Europene pentru Angajare şi Probleme Sociale privind noua strategie în domeniul securităţii şi sănătăţii în muncă.

Acest aspect trebuie abordat din perspectivă multidisciplinară, deoarece stresul ocupaţional are repercursiuni atât pe plan psihologic, cât şi sociologic şi fiziologic. Presiunea în sine nu este resimţită întotdeauna ca o experienţă negativă şi poate aduce beneficii motivaţionale substanţiale pentru cei care deţin resursele pentru a duce la bun sfârşit ceea ce li se cere. De aici diferenţa dintre eustres (stimulare optimă, menţine echilibrul psihologic şi fizic, efecte de antrenare şi adaptare, activare de scurtă durată) şi distres (solicitare intensă şi prelungită, supraîncărcare, efecte de încordare, tensiune, activare de lungă durată, inducerea modificărilor fizio-patologice). 

Stresul profesional reprezintă “arousalul” minte-corp ce rezultă din cerinţele de ordin fizic şi psihologic asociate cu un anumit loc de muncă. Nivelul optim al stresului (eustresul) conduce la creşterea performanţei profesionale, în timp ce o cantitate prea mare de stres (distresul) determină apariţia unor probleme de ordin psihologic, fiziologic şi comportamental. 

Selye (1956, apud Băban, 1998) introduce conceptul de stres propriu-zis în anii ’50, concept ce ocupă un loc important mai întâi în medicină şi apoi în psihiatrie. În concepţia lui Selye (1956, apud Băban, 1998), stresul este o reacţie biologică şi generală, adică „o stare care se traduce printr-un sindrom specific, corespunzător tuturor modificărilor nespecifice, induse astfel într-un sistem biologic”. El defineşte stresul la început ca fiind o agresiune, apoi ca o reacţie a subiectului la o agresiune, ultima reprezentând un stresor. Conform concepţiei lui Selye, tensiunile care produc stresul fac parte din viaţa cotidiană. 

Definirea stresului este îngreunată de faptul că această noţiune cunoaşte numeroase accepţiuni. Stora (1997) le-a menţionat:

(a) stresul, în sensul său activ, este o forţă care produce o tensiune: este vorba de un stimul extern, fie fizic (zgomot, căldură, frig), fie psihologic (necaz, tristeţe);
(b) stresul este înţeles ca rezultatul acţiunii exercitate de un stresor, agent fizic şi/sau psihologic, şi/sau social, asupra sănătăţii unei persoane (consecinţele biologice, mentale şi psihice ale acţiunii acestui agent asupra sănătăţii persoanei);

(c) stresul este concomitent agentul stresor şi rezultatul acestei acţiuni, în diversele sale dimensiuni particulare; această semnificaţie este reţinută în numeroase lucrări apărute după Selye (1974);

(c) stresul nu mai este luat în considerare ca reprezentând consecinţele somatice, ci ca apărare a funcţionării psihicului faţă de stimulările senzoriale şi motrice

Atunci când se face referire la stresul care afecteaza viaţa profesională, termenul consacrat este cel de stres occupaţional sau organizaţional.  Definiţiile ce fac referire la stresul occupaţional trebuiesc privite din perspectivă multidisciplinară, deoarece stresul occupational/ organizaţional are influenţe atât pe plan psihologic cât şi sociologic şi fiziologic iar în definirea lui există mai multe accepţiuni, astfel:
(a) de stimul sau variabilă independentă care acţionează asupra individului; acea caracteristică a mediului sau a organizaţiei care ameninţă angajatul;
(b) de răspuns sau efect asupra individului - stresul ocupaţional este un răspuns nespecific al organismului la orice stimul;
(c) de interacţiune stimul – răspuns (cauză – efect) - stresul ocupaţional se referă la o situaţie în care stresorii interacţionează cu angajaţii pentru a-i schimba, astfel încât persoana nu mai funcţionează normal, optim;

(d) de tranzacţie - ca urmare a diferenţelor existente între indivizi la nivelele percepţiei şi răspunsurilor, stresul ocupaţional este rezultatul negocierii dintre cerinţele (presiunile mediului) şi ierarhizarea scopurilor individuale. Perceperea dezechilibrului dintre solicitările externe pe de o parte şi resursele interne pe de altă parte, sau dintre solicitările ce ţin de profesiune, expectanţele subiectului (aşteptările sale) şi capacităţile de răspuns, duce la apariţia ameninţării care de altfel nu există decât în relaţia persoană – mediu.

(e) ca şi coping: (ajustare la stres, adaptare) - stresul ocupaţional reprezintă, efortul la nivel cognitiv, fiziologic, conceptual de a reduce, elimina, stăpâni sau tolera solicitările interne sau externe care exced resursele reale sau imaginare ale angajatului.

Stresul este privit ca un răspuns la o situaţie în care indivizii sunt incapabili să îndeplinească cerinţele care li se solicită (Cooper, Sloan & Williams, 1988). Stresul ocupaţional nu trebuie privit în mod simplist - a fi sub presiune la locul de muncă, el trebuie analizat ca un factor ce influenţează întreaga viaţă şi trebuie privit din mai multe perspective: încărcarea muncii, relaţiile la locul de muncă, structura şi climatul organizaţional, ambiguitatea de rol şi conflictul de rol, oportunităţi pentru dezvoltarea carierei, relaţia muncă-familie.
Stresul ocupaţional – teorii şi modele relevante
Cei mai frecvent menţionaţi stresori ocupaţionali

Stresorul este orice stimul fizic sau psihic la care un individ răspunde. Cerinţele pe care individul trebuie să le îndeplinească în organizaţii şi condiţiile în care acesta lucrează pot constitui de multe ori stresori. 

O categorie a stresorilor în mediul organizaţional sunt cei fizici/chimici, precum : căldura, zgomotul, produsele toxice, şi altele. Pe de alta parte sunt stresorii ce alcătuiesc mai degrabă obiectul de studiu al psihologiei organizaţionale şi industriale. Aceştia se referă la stresori interni ai organizaţiei (Beehr & Newman, 1978): 

- solicitările postului şi caracteristicile sarcinii: orarul de muncă, variaţia încărcării muncii, ritmul muncii, responsabilităţile, 

- solicitările şi aşteptările de rol: încărcarea de rol, conflictul de rol, ambiguitatea de rol, contractul psihologic perceput de angajaţi; 

- caracteristicile şi condiţiile organizaţionale: securitatea locului de muncă, orele lucrate şi durata sarcinilor, structura organizaţională, sistemele de comunicare, politicile si procedurile legate de personal, sistemul de evaluare, climatul organizaţional;

- condiţiile şi cerinţele externe ale organizaţiei: distanţa dintre locul de muncă şi domiciliu, sindicatele, legile şi reglementările guvernamentale, temperatura etc.

Cooper & Marshall (1976) descoperă de asemenea cinci surse de stres organizaţional, amintind sumar la fiecare dintre ele şi anumite tulburări pe care acestea le pot induce.

Un stresor intrinsec al muncii: supraîncărcarea 

Conceptul de supraîncărcare se poate analiza din două perspective: calitativ şi cantitativ. In timp ce supraîncărcarea cantitativă înseamnă, după cum indica termenul, a avea prea mult de lucru, supraîncărcarea calitativă se referă la dificultatea şi complexitatea sarcinii. Încă din anii ‘70, French şi Caplan au găsit o legătură între supraîncărcarea cantitativă a muncii şi consumul excesiv de ţigări. French şi Caplan (1973) au sugerat ca supraîncărcarea calitativă poate produce simptome precum insatisfacţia profesională, tensiune, creşterea colesterolului, dar în acelaşi timp şi-au luat precauţia de a menţiona influenţa diferenţelor individuale. Acest stresor se poate manifesta în două direcţii: prima este reprezentată de supraîncărcarea cantitativă, ce rezultă din faptul că angajatul are prea multe sarcini de realizat şi insuficient timp pentru a le face faţă; a doua formă de supraîncărcare este de natură calitativă şi are loc atunci când angajaţii au senzaţia ca nu posedă abilităţile cerute, cunoştinţe sau competenţe pentru a face faţă sarcinilor de muncă. 

Trebuie remarcat tot aici că şi subîncărcarea muncii este inclusă de Cooper şi Marshall (1976), în categoria stresorilor intrinseci ai muncii. 

Rolul în organizaţie 

Rolurile sunt definite în general ca expectanţe comportamentale pe care anumiţi indivizi şi grupuri le comunică unui angajat la locul de muncă. Un set de roluri este compus din toţi ceilalţi indivizi numiţi "role senders", care au aşteptări de la o anumita persoană. Fiecare „role sender” adresează solicitări unice persoanei. De exemplu: supervizorul poate stabili data limită pentru anumite proiecte; angajaţii pot fi preocupaţi de procedurile de evaluare a performanţei; ei pot aştepta, de asemenea, consistenţă în stilul managerial în ceea ce priveşte persoana centrală. Diversele comportamente pe care ceilalţi le aşteaptă de la persoană centrală nu sunt întotdeauna consistente sau compatibile. Există două tipuri de disfuncţii in activităţile de atribuire de rol şi asumare de rol : conflictul de rol si ambiguitatea de ro1. 

Ambiguitatea de rol rezultă atunci când există informaţii neclare, confuze despre expectanţele legate de: obiectivele postului, relaţiile cu colegii sau responsabilităţile pe care un individ trebuie să şi le asume. Când acestea sunt slab definite sau inadecvate, individului îi este dificil să împlinească aşteptările de rol, acest lucru ducând la insatisfacţie fata de muncă şi tensiune (Kahn, Wolfe, Quinn, Snoek & Rosenthal1964). Acelaşi autor găseşte de asemenea o relaţie între ambiguitatea de rol şi creşterea presiunii sanguine. In primul rând, ambiguitatea se naşte din cauza persoanei calificate (supervizorul), care nu prezintă adecvat instrucţiunile noului venit ("fă şi tu ce fac ceilalţi!"). In al doilea rând, ambiguitatea derivă din faptul că în anumite medii cu termeni tehnici (spital-terminologia medicală şi chirurgicală) supervizorul prezintă informaţiile neclar, confuz. Iar în al treilea caz, deşi aşteptările de rol sunt clar definite (un manager doreşte să reducă conflictele intraorganizaţionale, să îmbunătăţească anumite practici legate de personal), comportamentele şi activităţile prin care acesta ar putea să îndeplinească aceste roluri sunt neclare. Ambiguitatea mai poate apărea atunci când consecinţele îndeplinirii unui rol specific sunt neclare. Shirom şi colab. (1973) au constatat că cu cât funcţia în organizaţie este mai importantă, cu atât rolul este mai dificil de stabilit, deci creşte ambiguitatea de rol şi riscul pentru bolile cardiovasculare. Totuşi, probabilitatea unui accident cardiovascular creşte cu cât ocupaţia necesită mai mult exerciţiu fizic. 

Ambuiguitatea de rol apare şi atunci când persoana primeşte informaţii inadecvate, neclare sau confuze în legătură cu comportamentele aşteptate de la aceasta. Se poate datora faptului că supervizorii nu comunică informaţia adecvata în legătură cu ceea ce aşteaptă de la angajaţi, iar aceştia nu-şi înţeleg rolul în termeni de comportamente specifice (proaspeţii absolvenţi). O altă cauză ar fi faptul că informaţia care i se comunică este neclară sau confuză, formulată în termeni tehnici sau în jargon nefamiliar angajatului. Acest fapt se poate observa la personalul administrativ din spitale care la început nu înţeleg termenii de specialitate. Ambiguitatea de rol se mai poate datora neclarităţii consecinţelor şi expectanţelor unui rol specific. 

Conflictul de rol apare în momentul în care unei persoane i se comunică anumite expectanţe despre cum ar trebui să se comporte în îndeplinirea unui rol, iar această expectanţă face dificilă sau imposibilă îndeplinirea celorlalte roluri deja existente. Conflictul persoană-rol apare atunci când există o incompatibilitate între valorile, credinţele individului şi expectanţele de rol pe care trebuie să le îndeplinească (de exemplu, atunci când angajaţii sunt rugaţi de către organizaţie să acţioneze intr-un mod care să violeze standardele lor etice sau credinţele religioase). Conflictul "persoană-rol" are loc atunci când există o incompatibilitate percepută între valorile individului şi aşteptările diverşilor "role-senders" 

Conflictul interrol, apare în momentul în care cerinţele unui rol sunt incompatibile cu cerinţele unui al doilea rol (de exemplu, când datoria unui director de spital necesită prezenţa lui în acelaşi timp în care se desfăşoară, la şcoală, festivitatea de premiere a fetiţei lui). Conf1ictul "interrol" are loc atunci când cerinţele unui rol sunt incompatibile cu cerinţele unui al doilea rol ocupat de persoană. Este cazul în care un angajat se află în imposibilitatea de a-şi realiza atribuţiile familiale din cauza sarcinilor de muncă. 

Încărcarea de rol apare în momentul în care se aşteaptă de la un individ prea multe comportamente, sau comportamentul expectat este prea complicat sau dificil pentru a fi dus la capăt de un singur individ.

Conflictul de rol are loc atunci când o persoană din mediul de muncă comunică o expectanţă în legătură cu modul în care aceasta ar trebui să se comporte iar expectanţa îngreunează sau face imposibilă îndeplinirea unei alte expectanţe comportamentale sau set de expectanţe. Stresul este cauzat de dificultatea de a îmbina diferitele aşteptări de comportament. Conflictul de rol intrasender are loc atunci când o singură persoană comunică expectanţe incompatibile, cum ar fi de exemplu situaţia în care şeful are aşteptări contradictorii de la un subordonat. Conf1ict de rol intersender are loc atunci când două sau mai multe persoane comunică expectanţe incompatibile. Poate avea loc în organizaţiile cu structura matriceala. Atunci când indivizii raportează managerilor de proiect rezultatele, aceştia pot oferi îndrumări conflictuale.  Are loc de obicei atunci când angajaţii sunt forţaţi de către organizaţie să se comporte în moduri care încalcă propriile lor standarde etice sau credinţe religioase. 

Supraîncărcarea de rol este asemănătoare cu supraîncărcarea muncii; are loc atunci când sunt aşteptate prea multe comportamente de la un singur individ, ori atunci când comportamentul aşteptat este prea complicat sau prea dificil pentru a fi realizat de un singur individ. Aceste forme ale conflictului de rol contribuie la creşterea nivelului de stres al angajaţilor. 

Răspunsul la stres. Coping-ul

Răspunsul la stres constă într-o serie bine organizată de evenimente care implica sistemul nervos simpatic şi sistemul endocrin (hormonal). Aceste răspunsuri au o adaptabilitate ridicată în pregătirea pentru o provocare fizică, precum atacul unor animale sălbatice, sau provocările psihologice, precum o dezbatere legală într-o sală de tribunal. În funcţie de vulnerabilitatea fiecărui individ, acest răspuns poate fi în mare măsură dezadaptativ, atunci când implicarea se face pe o perioadă lungă de timp, cu o mare intensitate sau cu o prea mare frecvenţă. Un răspuns deseori întâlnit în situaţii de stres este luptă sau fugi (din engleză fight-or-flight).  Reacţia la stres variază în funcţie de două categorii de factori. Factorii interni includ variabile ca istorie familială, pattern-uri de comportament, experienţă trecută, funcţionare cognitivă, vârsta, sex şi personalitate. Factorii externi sunt: dieta, climatul, droguri, relaţii interpersonale şi suport social. Aceşti factori pot fi consideraţi ca fiind condiţii preexistente sau caracteristici care influenţează modul în care persoana răspunde în situaţii stresante. Unii dintre aceşti factori pot fi modificaţi de către individ (mecanismele de coping, tehnicile de intervenţie). O sumare grafică a celor prezentate se găseşte în  figura 1


[image: image1]
Figura 1. Stresorii şi consecinţele lor

Strategiile de a face faţă situaţiilor stresante prezintă două funcţii principale, funcţii ce au fost identificate cu ajutorul cercetărilor empirice. Prima este gestionarea problemei, iar cealaltă este reajustarea (Lazarus şi Folkman, 1984). Coping-ul orientat spre emoţii - Acest tip de coping se bazează pe reducerea efectului negativ al stresului cu ajutorul proceselor cognitive şi încercarea de a obţine o ”valoare pozitivă” din evenimentele negative experienţiate,  prin schimbarea sensului atribuit relaţiei dintre individ şi mediu. Astfel de modalităţi de coping sunt evitarea, minimizarea, distanţarea, atenţia selectivă, sau comparaţiile pozitive (Lazarus 1999, retipărită 2006;  Lazarus şi Folkman, 1984). Coping-ul orientat  spre problemă - Aceste tipuri de coping sunt similare cu strategiile de rezolvare a problemelor, realizându-se o cântărire a posibilităţilor în fucţție de costurile şi beneficiile ce le pot aduce. Deosebirea dintre acest tip de coping orientat spre problemă şi abordarea de tip rezolvarea problemei constă în includerea în strategie şi a persoanei şi orientarea către sine, nu numai spre mediul exterior. Această modalitate implică o schimbare efectivă a relaţiei (Lazarus şi Folkman, 1984). 

Este destul de probabil ca indivizii în realitate să folosească preponderent un anumit stil, dar acest aspect nu implică excluderea totală a celuilalt tip de coping. Un exemplu poate fi încercarea unui individ de a remedia o problemă prin acţiune, dar pentru recâştigarea echilibrului emoţional acesta să apeleze şi la  discuţii cu prietenii, de unde se aşteapă să primească înţelegere. 
Deşi iniţial Lazarus (1999, 2006) a trasat o linie clară între coping şi evaluare (din engleză appraisal), ulterior revine asupra celor două concepte, afirmând că acestea se pot şi suprapune, deoarece un anumit tip de coping, cel cognitiv este în esenţă o reevaluare. Astfel devine greu de catalogat un gând sau o acţiune ca fiind proces de coping sau evaluare, ori ambele, lucru ce poate fi ştiut cu certitudine doar după o atentă analiză a ceea ce se petrece în mintea individului. Lazarus (1999, 2006) afirmă că individul face o alegere eficientă în privinţa strategiei ce urmează să o utilizeze dacă apelează la cea mai bună metodă de a face faţă stresului într-o anumită situaţie. Dacă există o potrivire între persoană, cerinţele cu care se confruntă şi nevoile individului alegerea făcută se consideră ca fiind eficientă. Un alt aspect ce poate ajuta persoana să facă faţă într-un mod mult mai bun stresului este recunoaşterea ineficienţei unui tip de coping şi abandonarea (cel puţin temporară sau situaţională) lui în favoarea altuia. 

Pe scurt, o persoană alege modalitatea de a face faţă stresului în funcţie de caracteristicile şi experienţa personală, dar şi în funcţie de caracteristicile mediului din momentul respectiv, după ce a realizat o evaluare a situaţiei şi a identificat-o ca fiind generatoare de stres. Altfel spus, o situaţie va deveni stresantă doar dacă aceasta este percepută de individ ca fiind ameninţătoare ori poate determina o pierdere sau un beneficiu. Indivizii nu îşi impun strategii de coping deoarece este foarte probabil ca situaţiile cu care se confruntă să nu fie identice, ci doar asemănătoare, iar pe o perioadă mai mare se poate vedea cum o persoană îşi schimbă modul în care aleage să trateze o anumită problemă.

Metode cantitative de diagnostic/ evaluare a stresului la locul de muncă: ASSET, JSS, SWS

ASSET (A Shotrened Stress Evaluation Tool). Delimitarea conceptuală a stresului ocupaţional în concepţia ASSET. 

Stresul este unul dintre cele mai mari riscuri la locul de muncă aşa cum arată studiul TUC (2000), studiu realizat pe un eşantion reprezentativ de 9000 de angajaţi în domeniul sănătăţii. Raportul TUC – Focus on Health and Safety – arată că stresul este preocuparea principală a unuia din 3 reprezentanţi în domeniul sănătăţii ocupaţionale (66%) şi una dintre cele mai importante preocupări pentru toate sectoarele industriale. O serie de studii şi cercetări au punctat că aceste preocupări sunt realistic fundamentate. Studiul “Industrial Society” (2001) arăta că 91% din managerii şi specialiştii de resurse umane chestionaţi consideră că stresul este o problemă curentă în cadrul organizaţiilor în care ei activează. 36% dintre ei consideră că stresul este o problemă semnificativă iar 5% indică că este o problemă serioasă. Potrivit cercetărilor realizate de Health and Safety Executive (HSE, 2003) una din cinci persoane suferă de nivele ridicate de stres ocupaţional.

Costurile stresului sunt ridicate atât pentru indivizi, cât şi pentru organizaţii şi economie în general. În privinţa indivizilor, stresul provoacă iritabilitate, stări depresive, dureri de piept şi spate, creşterea presiunii arteriale, tulburări gastrointestinale şi dureri de cap. De asemenea, studiile de teren au indicat că indivizii supuşi stresului prezintă comportamente dăunătoare cum ar fi: creşterea consumului de alcool, creşterea consumului de nicotină şi probleme de alimentaţie (supraalimentaţie sau subalimentaţie). Stresul prelungit poate duce în cele din urmă la probleme de sănătate pe termen lung, probleme cum ar fi bolile coronariene sau tulburările mentale.

La nivel organizaţional, stresul se manifestă prin creşterea absenteismului, o calitate slabă a muncii prestate, reducerea tonusului moral, diminuarea performanţelor profesionale şi creşterea fluctuaţiei de personal. Costurile băneşti sunt, de cele mai multe ori, enorme. HSE estimează că în Regatul Unit al Marii Britanii bolile relaţionate cu stresul duc la pierderi de 6.5 milioane de zile muncite pe an, iar în bani aceste costuri se ridică la 370 milioane lire sterline pentru organizaţii şi circa 3.75 miliarde lire sterline la nivel de ţară.

Luând în considerare aspectele menţionate, prevenirea stresului ocupaţionale este benefic atât pentru angajaţi cât şi pentru sănătatea organizaţiei, beneficiind astfel sistemul de afacerile în sine. Cu toate acestea, multe organizaţii consideră că nu pot face nimic pentru a preveni stresul la locul de muncă. De altfel, 53% din respondenţii studiului realizat de Industrial Society consideră că deşi stresul este o problemă, nu este una căreia ne putem adresa în mod proactiv. Potrivit HSE aceste credinţe sunt total eronate. Angajatorii se pot angaja în acţiuni menite să prevină stresul în organizaţiile lor.

ASSET reprezintă un prim pas în managementul stresului la locul de muncă. Este un instrument diagnostic care permite organizaţiilor să:

(a) Studieze nivelele de stres din cadrul organizaţiei

(b) Examineze gradul în care grupurile sau departamentele din cadrul organizaţiei sunt în mod diferit afectate de stres

(c) Identifice sursele de presiune care afectează fiecare grup în parte din cadrul organizaţiei, precum şi organizaţia la nivel global

(d) Furnizeze date normative pentru stabilirea unor profil modal organizaţional customitizat

ASSET este construit având la bază cercetările din domeniul psihologic şi elementele de practică ale celor doi autori. ASSET are rolul de a colecta date importante privind stresul ocupaţional prin adresarea unor întrebări menite să identifice sursele de stres şi efectele acestuia şi porneşte de la premisa că cel mai în măsură să ofere aceste răspunsuri este însuşi angajatul. Răspunsurile pot fi analizate atât la nivel de grup cât şi la nivel de organizaţie, pentru a răspunde cât mai bine nevoilor organizaţiei. În acest fel, ASSET poate ajuta angajatorii să înţeleagă nu doar dimensiunea, ci şi dinamica stresului din cadrul organizaţiei, astfel încât ei să poată adopta soluţii customitizate şi ţintite la problemele existente. 

JOB STRESS SURVEY (JSS, Spielberger & Vagg, 1999)

JSS –ul a fost construit pentru a evalua surse generice ale stresului ocupaţional, surse cu care se confruntă femeile şi bărbaţii angajaţi într-o mare varietate de situaţii organizaţionale. El a fost construit pentru a se adresa/ a preîntâmpina anumite probleme recurente cu care se confruntă ale instrumente de evaluare a stresului. În concordanţă cu cercetările lui Hurrell şi Murphy (1992) prinvind măsurarea stresului ocupaţional prin adresarea unui set de întrebări fundamentae, fiecare din cei 30 de itemi din cadrul JSS descrie generic evenimente relaţionate cu stresul. Aşa cum recomandă Jackson şi Schuller (1985, apud Spielberger & Vagg, 1999), itemii JSS se focalizează pe aspecte ale situaţiilor de muncă care au ca rezultat frecvent constrângeri psihologice. În acord cu recomandările lui Dewe (1989, apud Spielberger & Vagg, 1999) care sugera că trebuie acordată o atenţie crescută intensităţii şi frecvenţei stresului la locul de muncă, JSS evaluează severitatea (intensitatea) percepută şi frecvenţa de apariţie a 30 de evenimente stresante. 

Majoritatea instrumentelor de evaluare a stresului ocupaţional evaluează gradul de acord sau dezacord cu afirmaţiile care descriu surse ale stresului de la locul de muncă. În contrast, JSS adresează întrebări privind severitatea stresorilor specifici aşa cum sunt ei percepuţi de angajaţi, şi cât de des fiecare stresor a fost trăit în utimele 6 luni. Prin evaluarea severităţii percepute şi frecvenţei fiecărui stresor de la locul de muncă, JSS aduce în plsu în măsurarea stresului ocupaţional distinţia dintre stare şi trăsătură care s-a dovedit a fi critică în cercetările privind evaluarea emoţiilor şi a personalităţii (Spielberger, 1983, 1988, apud Spielberger & Vagg, 1999).

JSS-ul evaluează severtatea (intensitatea) percepută şi frecvenţa a 30 de situaţii generale de stres de la locul de muncă, situaţii care sunt în mod comun experienţiate atât de femei cât şi de bărbaţi într-o mare diversitate de situaţii organizaţionale. În plus, prin faptul că oferă informaţii despre stresori specifici locului de muncă care afectează în mod negativ angajatul, JSS poate fi utilizat şi pentru a identifica sursele de stres ocupaţional pentru diferite grupuri de angajaţi şi poate fi utilizat pentru a evalua şi compara nivelele de stres a angajaţilor din diferite departamente sau secţii din cadrul aceleaşi organizaţii.

În completarea JSS, indivizii notează în primul rând pe o scală în 9 puncte severitatea percepută a fiecărui eveniment stresant comparându-l cu un stresor standard (de exemplu “realizarea sarcinilor neplăcute”) care are o valoare medie de 5. După notarea severităţii percepute a celor 30 de evenimente stresante, respondenţii utilizează o scală de 0-9 zile pentru a raporta cât de des fiecare stresor a fost experienţiat în ultimele 6 luni. 

Scalele Job Stress Indes, Severitatea şi Frecvenţa, bazate pe 30 de stresori relaţionaţi cu munca oferă o estimare a nivelului de stres ocupaţional global experienţiat de fiecare respondent. Analiza factorială a celor 30 de itemi din scalele sus amintite atât pentru femei cât şi pentru bărbaţi care muncesc într-o mare varietate de contexte organizaţionale a identificat două componente majore ale stresului ocupaţional: Presiunea muncii şi Lipsa suportului organizaţional.
SWS (Survey of Work Styles, Jackson & Mavrogiannis), Chestionarul stilurilor de lucru este un instrument cu 96 de itemi, creat special pentru evaluarea unui numar de sase dimensiuni ce sunt aferente modelului de comportament de tip A (Type A Behavior). SWS este un instrument multidimensional, dezvoltat prin utilizarea unei abordari psihometrice clasice, bazata pe operationalizarea constructului definit drept "pattern comportamental de tip A" (Jackson, 1971; Wiggins, 1973). SWS consta din sase subscale, fiecare continând 16 itemi unici. Subscalele sunt denumite:  Nerabdarea (Impatience), Furia (Anger), Implicarea în Munca (Work Involvement), Sentimentul lipsei de timp (Time Urgency), Insatisfactia legata de serviciu (Job Dissatisfaction) şi Competitivitatea (Competitiveness).

SWS a fost dezvoltat într-o încercare de a raspunde necesitatii resimtite de psihometricieni de a avea la dispozitie un instrument de masurare a modelului de comportament de tip A, axat pe auto-evaluare, bazat pe o abordare cantitativa, parcimonica în termeni de resurse implicate. Asadar s-a cautat crearea unui instrument care sa fie economic, convenabil si obiectiv si care sa aiba proprietati psihometrice solide, comparativ cu instrumentele existente. Necesitatea unui astfel de chestionar a fost semnalata de diversi autori (O’Looney et al., 1985), dar si de institutii profesionale cum ar fi Comitetul de lucru privind comportamentele care conduc la boli cardiace (Review Panel on Coronary-Prone Behavior and Coronary Heart Disease, 1982). Matthews (1982), recunoscând ca nu exista un chestionar adecvat ca alternativa la interviul structurat Rosenman, a considerat ca „este momentul sa adoptam o atitudine psihometrica privind comportamentul de tip A”.

Metode calitative de diagnostic/ identificare a stresorilor la locul de muncă: SIR

SIR (Stress Incident Record, Metoda de înregistrare a incidentelor stresante, Keena & Newton, 1985; Naryanan, Menon & Spector, 1999) este o modalitate de indentificare a foctorilor de stres acut. Metoda a fost dezvoltată iniţial ca o tehnică de intervievare, însă pentru a economisi timpul de aplicare metoda a fost transpusă sub forma unui chestionar cu întrebări deschise. Această metodă solicită participanţilor să descrie pe scurt un eveniment real cu care s-au confruntat în ultimele luni (de preferat ultimele 30 zile, susţin Naryanan, Menon şi Spector, 1999) şi care le-a provocat o mare tensiune negativă. Indivizilor li se cere să poestească în scris – dacă metoda este utilizată sub formă de chestionar – sau verbal – dacă se utilizează un reportofon şi tehnica interviului – un eveniment care s-a petrecut la locul de muncă şi care i-a făcut să se simtă stresaţi (exemplu: Vă rugăm să vă gândiţi la un eveniment stresabt care s-a petrecut la serviciu în ultimele 30 zile. Evenimentul stresant reprezintă o situaţie pe care aţi trăit-o şi care v-a produs anumite semtinemente/ emoţii negative). Ulterior, conform procedurii utilizate de către Narayanan, Menon & Spector (1999), participanţilor li se cere să cuatifice situaţia stresantă, utilizând o scală Likert în 4 puncte, în care 1 – m-am simţit puţin stresat, 2 – m-am simţit stresat, 3 – m-am simţit foarte stresat, 4 m-am simţit extrem de stresat. Răspunsurile oferite de către indivizi sunt ulterior interpretate în baza metodei analizei de discurs. 
Stresul şi calitatea vieţii. Starea de bine psihologică

„Calitatea vieţii” este un concept multidimensional ce tratează aspecte care ţin de contextul în care o persoană trăieşte, plecând de la condiţiile de viaţă obiective, bunăstarea subiectivă, până la percepţiile referitoare la societate. Astfel, calitatea vieţii este o sumă a percepţiilor subiective ale unui individ în legătură cu poziţionarea lui în societate, implicând standarde personale şi aşteptări de nivel economic (financiar), cultural, fizic (absenţa durerii, mobilitatea), social (relaţiile interpersonale, comunicarea, rolurile sociale) şi politic (Organizaţia Mondială a Sănătăţii - World Health Organisation - WHO, 1993).

Interesul la nivelul organizaţiilor faţă de sănătatea angajaţilor a devenit pregnant odată cu conştientizarea importanţei resurselor umane pentru îndeplinirea eficientă a obiectivelor şi pentru rezistenţa pe o piaţă în continuă competiţie şi dezvoltare. Sub procesul de globalizare, au loc schimbări rapide la nivel tehnologic, legislativ, profesional, al comunicării, ce asigură o evoluţie puternică şi benefică. Însă, astfel se schimbă şi condiţiile de lucru, presiunea devine mai mare, cantitatea şi complexitatea informaţională cresc, îndeplinirea sarcinilor presupunând eficienţă şi viteză mai mari în realizarea sarcinilor (Guest, 2002). Sunt afectate atât sănătatea angajaţilor, cât şi mediul social în care aceştia activează. Procesul muncii devine mai complex, luându-se în considerare aspecte mai profunde precum mediul de lucru, recompensele, feedback-ul pozitiv, comunicarea, starea de bine a angajatului, aspecte care influenţează statutul organizaţiei în termeni de performanţă şi productivitate. Totodată, lipsa sănătăţii la nivelul personalului a adus şi aduce costuri ridicate firmei, datorate cheltuielilor medicale (tratamente, concedii plătite, salarii compensatorii), în ţările dezvoltate acestea ajungând chiar la 12-15% din PIB.

Termenul de „psihologie a sănătăţii” (Matarazzo, 1980) este introdus ca ramură a psihologiei ce reuneşte mai multe domenii interesate de conceptul de sănătate, precum: ştiinţele socio-umane – psihologie, antropologie şi sociologie, şi ştiinţele naturale – medicină clinică, sănătate publică şi imunologie. Din această perspectivă, sănătatea apare ca fiind determinată de factori biologici, psihologici, dar şi sociali.

Starea de sănătate poate fi evaluată calitativ prin analiza stării de bine, aceasta din urmă având câteva criterii în funcţie de care poate fi analizată. Starea de bine ţine de factori precum existenţa unor relaţii pozitive cu ceilalţi, de acceptarea de sine, de gradul de autonomie şi control asupra vieţii, de existenţa unui sens şi ţel în viaţă şi de dorinţa de dezvoltare personală. Astfel, se poate spune că o personalitate cu trăsături imunogene pozitive, împreună cu un sistem de relaţii sociale solid şi cu un background biologic puternic (factori genetici şi dobândiţi) pot menţine starea de sănătate optimă. 

De altfel, „starea de sănătate fizică şi psihică a unei comunităţi reprezintă cel mai relevant indicator asupra gradului său de cultură şi civilizaţie: este măsura potenţialului său de supravieţuire şi dezvoltare” (Cristea, 2001, pag. 443). Această viziune poate fi aplicată şi cadrului organizaţional, în care relaţiile şi procesele urmează dinamica unei societăţi. În opinia lui Meyer (1940), sănătatea este puternic relaţionată cu viaţa socială a unui individ. Astfel, mediul social poate declanşa sau vindeca stresul, insecuritatea, calitatea vieţii, „neexistând boli, ci doar bolnavi” (Cristea, 2001, pag. 443). Autorul enumeră şi descrie factorii socio-organizaţionali care pot influenţa negativ starea de sănătate. În primul rând,  este vorba de birocratizarea excesivă a instituţiilor, ce are ca principal efect depersonalizarea generatoare de anxietate, stres şi epuizare fizică şi psihică. Apoi, dezorganizarea şi lipsa de coerenţă, împreună cu existenţa unui stil de conducere nepotrivit cu organizaţia, duc la un grad ridicat de insecuritate şi lipsă de motivaţie la nivelul angajaţilor, factorul purtând numele de entropie organizaţională. Motivaţia şi performanţele, dar şi apariţia conflictelor inter-personale şi afectarea moralului ţin şi de climatul în care indivizii îşi desfăşoară activităţile. Într-o organizaţie slab structurată, în care locul de control şi moralul sunt afectate, apar neîncrederea în viitor, sentimentul de nesiguranţă şi alienarea socială (Cristea, 2001).

Psihologia organizaţională analizează efectele sănătăţii ocupaţionale, axându-se în special pe modul de conducere (suportul managerial, feedback-ul) şi pe caracteristici ale posturilor (program, stabilitatea locului de muncă, gradul de autonomie a angajatului). Prezenţa suportului managerial în organizaţie este un factor benefic pentru starea de bine a angajaţilor.

La nivel internaţional, au fost înfiinţate organizaţii care promovează şi protejează sănătatea şi siguranţa în muncă a angajaţilor. Printre cele mai importante se numără: Organizaţia Mondială a Muncii (International Labour Organisation – ILO), Asociaţia Internaţională de Asigurare Socială (International Social Security Association - ISSA), Organizaţia Mondială a Sănătăţii (World Health Organisation - WHO), Programul de Dezvoltare al Naţiunilor Unite (United Nations Development Programme - UNDP), Comisia Internaţională de Sănătate Ocupaţională (International Commision on Occupational Health - ICOH). Printre organizaţiile non-guvernamentale (ONG-uri) se numără ICOH – Japonia, Asociaţia Internaţională de Igienă Ocupaţională (International Occupational Hygiene Association - IOHA) – Italia, Asociaţia  Internaţională de Ergonomie (International Ergonomics Association - IEA) – Australia. Aceste organizaţii implică atât managerii şi specialiştii în politici ocupaţionale, cât şi angajaţii şi reprezentanţii acestora în activităţi care vizează asigurarea condiţiilor optime de lucru şi a sănătăţii ocupaţionale. 

„Declaraţia de la Geneva” din 1994 atrăgea atenţia asupra faptului că dezvoltarea în ţările angajate în acest proces este ameninţată de stagnare datorită diminuării populaţiei, în urma accidentelor de muncă (o sută de milioane de răniţi şi două sute de mii de decedaţi pe an). În „Declaraţia de la Seoul” din iunie 2008, au fost discutate, de exemplu, efectele accidentelor şi bolilor profesionale şi consecinţele pozitive asupra mediului de lucru, productivităţii şi dezvoltării sociale şi economice pe care le poate avea optimizarea stării de sănătate. 

A fost elaborată chiar şi o „Strategie Globală pentru Sănătatea Ocupaţională”, iniţiată de WHO şi dezbătută finalmente în Italia în 2006, care viza îmbunătăţirea condiţiilor de muncă la nivel internaţional, obiectivul principal fiind asigurarea sănătăţii mentale şi fizice a angajaţilor. În fucţie de riscurile la care sunt expuşi angajaţii, de starea lor de sănătate, de gradul de acces la serviciile de sănătate, de diferenţele legislative, apar inechităţi între ţări. Consecinţele la nivel global ţin de fluctuaţia de personal, sărăcie, creşterea economiei informale/subterane, apariţia discriminării la locul de muncă. Astfel, planul elaborat pentru îmbunătăţirea sănătăţii ocupaţionale este desfăşurat între 2006 şi 2010 şi are ca principii de baza educaţia, training-ul, suportul tehnic, dezvlotarea şi extinderea serviciilor de sănătate ocupaţională şi comunicarea. Problemele ce ţin de sănătatea şi siguranţa ocupaţională sunt previzibile, efectele lor observându-se la nivel economic, dar şi al bunăstării şi calităţii vieţii angajaţilor.

Primul studiu referitor la calitatea vieţii în Europa a fost realizat în 2004 şi publicat în 2006 de către Fundaţia Europeană pentru Îmbunătăţirea Condiţiilor de Viaţă şi de Muncă. Studiul tratat diferenţele de la nivel economic, social şi cultural din statele memebre ale Uniunii Europene (UE), reprezentând un instrument prin care se puteau identifica şi reduce inegalităţile la nivel de coeziune economică şi socială. Chestionarul European de Calitate a Vieţii (din engleză European Quality of Life Survey - EQLS) a fost aplicat în 28 de ţări şi a analizat trei dimensiuni: condiţiile de viaţă obiective, starea de bine subiectivă a locuitorilor şi percepţiile despre societate (calitatea societăţii). Rezultatele în ceea ce priveşte România au fost sub media europeană. Astfel, gradul de ocupare a forţei de muncă în 2004 este de 58%, mai mic decât în restul UE, 34% fiind reprezentat de lucrători agricoli. Cu toate acestea, angajaţii lucrează un număr mai mare de ore, uneori având două locuri de muncă; programul de lucru este inflexibil, iar protecţia referitoare la numărul de ore lucrate este redusă; perspectivele de promovare în carieră lipsesc. Efectele generate de aceste situaţii sunt sentimentul de nesiguranţă, insatisfacţie, stres şi sentimentul de inferioritate şi inutilitate profesionale. De asemenea, 16% dintre cei care lucrează au o stare proastă de sănătate, iar la nivel de satisfacţie faţă de viaţă, două treimi din populaţie au o viziune pozitivă asupra viitorului.

Starea de bine psihologică

Starea de bine este o sumă a percepţiilor pozitive faţă de calitatea vieţii personale, ce presupune o evaluare cognitivă, dar şi afectivă (Russell, 2008). Pentru individ, starea de bine reprezintă un subiect ce poate fi abordat din mai multe perspective. La o întrebare legată destrea de bine, o persoană răspunde de cele mai multe ori: „În general sau din ce punct de vedere?”. Acordând atenţie unor întrebări şi răspunsuri utilizate zilnic şi banale uneori, putem observa faptul că starea de bine ţine atât de mulţumirea sau liniştea oferită de locul de muncă şi contextul profesional în general, dar şi de aspecte ale vieţii personale. Aici, se poate schiţa un triunghi al perspectivelor care se completează reciproc, dar care sunt afectate în momentul în care una dintre ele are de suferit. Astfel, pentru ca individul să funcţioneze la un nivel cât mai apropiat de echilibru, este nevoie ca starea de bine să se regăsească atât în viaţa profesională cât şi în cea personală, împreună cu percepţia faţă de propria persoană.

Mulţumirea faţă de viaţa profesională vine din satisfacţia legată de sistemul de remuneraţie, din gradul de apreciere şi recunoaştere pe care angajatul îl primeşte de la superiori, din sentimentul că există suport, că persoana este ajutată şi nu împiedicată să progreseze. Relaţiile cu colegii, climatul organizaţional joacă, de asemenea, un rol important. La nivel personal, binele este generat tot de siguranţă, de sentimentul de împlinire familială (existenţa copiilor, sentimentul de apreciere, existenţa unor condiţii de trai dorite – casa, comunitatea, rezidenţa), dar şi de satisfacerea nevoii de afecţiune şi apartenenţă. Toate acestea sunt în strânsă legătură cu modul în care indivizii se percep pe sine ca atingând un nivel dorit de existenţă sau nu. Stima de sine, acceptarea de sine, nevoile de recunoaştere, de apartenenţă, dar şi cele de siguranţă date de suportul economic, instrumental, aflate la un grad dezirabil, duc la o stare generală de bine, la sentimentul bunăstării.

Starea de bine ocupaţională ţine de starea de bine emoţională şi de o funcţionare pozitivă. Include percepţia asupra fericirii, satisfacţia faţă de viaţă în general şi echilibrul dintre emoţiile pozitive şi cele negative. Starea de bine psihologică şi socială implică „binele psihologic” (care ţine de: dezvoltare personală, scop în viaţă, auto-acceptare şi sentimentul de control asupra mediului în care activăm) şi nivelul social (interrelaţionare, interacţiune cu mediul: coerenţă socială, recunoaştere şi acceptare socială). Atunci când munca depusă în cadrul unei organizaţii capătă sens şi valoare pentru individ, starea de bine rezultată din aceste activităţi conduce la o mai bună performanţă. De multe ori, starea de bine subiectivă/ psihologică (din engleză „well-being”) ţine atât de evenimentele ce au loc în cadrul locului de muncă, dar şi de cele de la nivel social. Munca oferă sens vieţii şi generează satisfacţie prin nevoia de dezvoltare personală pe care o îndeplineşte. Astfel, are beneficii (interacţiune, suport social, activităţi provocatoare, recunoaştere socială) ce ajută la atingerea unei bunăstări generale.

Pentru angajator, este de maxim interes ca acele costuri şi resurse consumate pentru angajare şi instruire să fie utilizate eficient; pentru obţinerea de performanţe şi eficienţă, promovarea stării de bine în organizaţie este vitală. Contextul optim de lucru ar trebui să conţină în viziunea lui Warr (1987, apud Russell, 2008) autonomie, claritate sau lipsa ambiguităţilor, oportunitatea de a folosi competenţele profesionale ale indivizilor, existenţa unor scopuri stabilite din afară şi securitatea psihică. Henry (2004, apud Russell, 2008) adaugă şi promovarea unei culturi organizaţionale deschise, suportul din partea supervizorilor, feedback-ul, strategiile de motivare şi responsabilizarea angajaţilor. Toate aceste caracteristici ţin în esenţă de stilul managerial transformaţional şi de existenţa unui suport social solid (emoţional, instrumental, informaţional sau evaluator). Acest context este unul ideal care oferă angajaţilor şansa de a-şi atinge maximumul profesional, existând astfel beneficii reciproce.
Prevenţia stresului: prevenţie primară, prevenţie secundară, prevenţie terţiară

Natura şi complexitatea stresului ocupaţional reprezintă subiectul multor articole şi cărţi de cercetare (Caplan et al., 1975; Cooper & Marshall, 1976; Ivancevich & Ganster, 1987; Murphy & Schoenborn, 1989; Quick & Quick, 1984). Această literatură indică faptul că stresul reprezintă o problemă obişnuită la locul de muncă şi poate duce la dereglări fizice şi psihologice; stresul este, de cele mai multe ori, determinat de evaluarea personală a situaţiilor din mediul de lucru (nu toate persoanele sunt la fel); pentru companii, stresul înseamnă sume cheltuite la nivel medical, productivitate redusă şi cereri de recompensare (Cooper, 1987; DeCarlo, 1987; Sauter et al., 1990). Din ce în ce mai multe companii caută modalităţi de a elimina stresul ocupaţional. 

Există trei abordări diferite ale problemei stresului ocupaţional, fiecare adresându-se unor aspecte diferite. Cea mai comună abordare este aceea de a oferi servicii medicale persoanelor cu astfel de probleme, de cele mai multe ori sub forma unor programe de asistenţă pentru angajaţi. Aceasta este o abordare reactivă, atunci când problema există deja, şi eforturile principale se axează pe tratamentul consecinţelor. În mod obişnuit această abordare nu implică eforturi de a identifica şi reduce factorii ce produc stres. Termenul medical pentru acest lucru este prevenire terţiară. 

În contrast, prevenirea primară încearcă să identifice şi să reducă sursele stresului, ce pot fi factori legaţi sau nu de locul de muncă. Această abordare poate fi reactivă (şi anume se ocupă cu probleme existente ce produc stres) sau proactivă (previn condiţiile provocatoare de stres pentru a nu deveni o problemă), dar se ocupă direct cu sursa (sursele) stresului la locul de muncă, şi nu doar cu rezultatele expunerii la factori de stres. Evaluările de acest tip sunt relativ rare în literatura publicată (a se consulta în acest sens Murphy, 1988; Ivancevich et al., 1990). Totuşi, o recenzie recentă a acestor intervenţii la nivelul sănătăţii a identificat o serie critică de studii ce oferă îndrumare pentru a stabili intervenţiile de succes (Murphy, 1999).

La nivel intermediar între abordarea primară şi terţiară se află prevenirea secundară ce are drept scop reducerea simptomelor de stres înainte ce acestea să aibă consecinţe greve. Numite în mod obişnuit management de stres, aceste programe sunt orientate către indivizi şi, în mod obişnuit, încearcă să educe angajaţii în ceea ce priveşte natura stresului şi să îi înveţe pe angajaţi tehnici specifice pentru reducerea simptomelor de stres fiziologic şi psihologic oferindu-le relaxare. Cele mai întâlnite tipuri strategii de management de stres sunt relaxarea progresivă a muşchilor, biofeedback, meditaţie şi abilităţi cognitiv-comportamentale. 

Ce poate face departamentul de resurse umane sau managementul companiei pentru a avea angajaţi sănătoşi

Stabilind sănătatea şi starea de bine psihologică a angajaţilor ca obiectiv, se pot utiliza politici privind cariera şi postul pentru a obţine o mai bună adaptare persoană – post şi pentru a realiza o dezvoltare personală şi profesională ulterioară. În toate organizaţiile în care personalul este un factor important, aceste politici pot fi adecvate. Astfel de politică poate fi aplicate, pe cât de mult posibil, într-un mod individualizat pentru a profita la maxim de talentele şi motivele individuale ale fiecărui angajat. Acest lucru se aplică şi la job design. În acest context, vom lua în discuţie, pe scurt, fiecare din următoarele intervenţii.

- selecţie;

- politica privind cariera;

- rotirea pe post sau înlocuirea (din engleză, Job rotation şi replacement);

- proiecte noi, anii sabatici;

- disponibilizări;
- training şi coaching;
- design-ul muncii.
Selecţie

Organizaţia poate utiliza procedura de selecţie pentru a crea un punct de plecare optim pentru noii angajaţi în ceea ce priveşte sănătatea şi starea de bine psihologică. Ceva similar se aplică la procedurile de evaluare pentru angajaţii care lucrează deja pentru organizaţie. În ambele cazuri, acest lucru implică interviuri, teste psihometrice şi forme de auto-evaluare, precum o autobiografie. În mod obişnuit, selecţia şi evaluarea se referă la abilităţi determinante şi potenţiale pentru dezvoltarea ulterioară. Dar, din punctul de vedere al sănătăţii şi bunăstării există mai multe opţiuni. 

Un punct important în determinarea necesităţilor de training, precum şi a intereselor personale şi a preferinţelor, pentru a putea descoperi modul în care se vor dezvolta ulterior. De asemenea, este important să aveţi o idee despre atitudinea acestora faţă de muncă, colegi şi organizaţie: ce doresc; ce îşi permit şi ce îşi impun să facă. Acest lucru se aplică şi pentru a afla dacă o persoană se încadrează în organizaţie, chiar şi atunci când nu există nicio intenţie pentru a dezvolta cultura pură a clonelor. 

O altă parte a procedurii este stabilirea modului în care persoanele fac faţă modificărilor şi stresului, precum şi cu evaluarea vulnerabilităţilor specifice în acest domeniu. Pe lângă chestionarea privind evenimentele critice, acest lucru poate fi făcut şi prin crearea unor situaţii de evaluare specifice, în care candidaţii sunt observaţi în timp ce sunt expuşi unor surse de stres relevante. 

Toate acestea implică faptul că, în timpul procedurii de selecţie, contactul real cu candidaţii este necesar şi acest lucru nu înseamnă doar să daţi nişte teste. Deşi o agenţie de selecţie poate juca un rol important, nu are rost să externalizaţi întreaga procedură. Selecţia este pur şi simplu mult prea importantă pentru identitatea organizaţională şi poziţia competiţională: este de preferat ca organizaţia să aibă proprii experţi, care pot juca un rol decisiv în cadrul acestei proceduri.

Politica privind cariera

Pentru ca angajaţii să se poată dezvolta într-un mod optim, atât în ceea ce priveşte propriile necesităţi, talente şi valori cât şi în ceea ce priveşte obiectivele organizaţionale, organizaţia încearcă să întâmpine necesităţile individuale de training şi să dezvolte talente individuale într-un mod în care poate beneficia şi organizaţia. Interesul organizaţional constă în păstrarea personalului performant, optimizând motivaţia şi rezultatele, şi dezvoltându-l din punct de vedere profesional astfel încât să poată ocupa, în viitorul apropiat, poziţii cheie în organizaţie. Acest lucru implică posibilitatea ca angajaţii să îşi poată pregăti, în timp, viitori paşi în carieră. Coaching-ul, mentoring-ul – şi anume o formă de coaching efectuată de colegi mult mai experimentaţi – şi trainingul (vom reveni la training mai târziu) pot fi foarte utile. 

De asemenea, înseamnă că, din când în când părţile implicate studiază atent actualele opţiuni, abilităţi şi necesităţile de training ale angajatului. Acest lucru poate consta in interviuri periodice privind subiecte precum progres individual, probleme, aşteptări, opţiuni, stare de bine, necesităţi de training, elemente privind cariera etc. Este, de asemenea, extrem de important ca angajatul să efectueze un studiu din interior a misiunii organizaţionale, a viziunii şi a politicilor ce reies. Doar în acest moment, este posibilă creionarea carierei personale în mod proactiv.

Rotirea pe post sau înlocuirea

Rotirea pe post, schimbarea posturilor, din când în când, ca un element structural al politicii privind personalului, poate contribui la dezvoltarea profesională. Ca atare, este o parte normală a programelor „trainee management”. Mai mult, poate ajuta la prevenţia problemelor ce reies din prestarea aceleiaşi activităţi timp prea îndelungat. Un avantaj suplimentar este că, dacă este necesar, persoanele pot fi angajaţi într-un mod mult mai flexibil deoarece competenţele lor sunt îmbunătăţite. Rezultatele sunt mari atunci când posturile diferite sunt oarecum relaţionate: de multe ori, schimbarea de dragul schimbării nu are niciun sens şi nu este motivantă. De asemenea, pentru anumite tranziţii, training-ul on-the-job sau anumite training-uri specifice pot fi necesare. 


Schimbarea postului pe o bază mult mai accidentală, spre exemplu cu un post cu un alt ritm şi alte cerinţe, ajută uneori la obţinerea unui raport mai bun angajat – post, spre exemplu atunci când postul este prea dificil sau nu mai oferă suficiente provocări. Un alt motiv ar putea fi acela că o persoană nu este suficient de populară într-un departament şi doreşte să înceapă în altă parte.
Disponibilizările

Din motive diferite, organizaţiile şi angajaţii individuali trebuie, uneori, să meargă în direcţii diferite. În acest caz, este deseori – în special, în cazul unei angajări pe termen lung - înţelept să investiţi în capacitatea de angajare a angajatului prin oferirea unor programe de training specifice sau prin investirea în mod diferit în viitorul profesional şi prin ajutarea angajaţilor să găsească un post în alt loc. Atunci când concedierea este inevitabilă, organizaţia, general vorbind, trebuie să acţioneze astfel încât persoanele direct implicate experimentează, pe cât posibil, cât mai puţină suferinţă şi neajunsuri. Acest lucru este o simplă chestiune de decenţă faţă de aceşti angajaţi. De asemenea, oferă un semnal important personalului ce este în continuare angajat. O abordare atentă poate preveni apariţia sentimentului de vină, pierdere a încrederii în organizaţie şi demotivaţie, aşa numitul sindrom al supravieţuitorului..

Training şi coaching

Pentru a promova sănătatea şi starea de bine psihologică angajaţilor, pot fi utile diferite tipuri de programe de coaching şi training pentru angajaţii individuali. Şi aici rezultatele sunt determinate de gradul în care programul este construit pe dorinţele şi necesităţile angajaţilor. Aşadar, participarea trebuie să fie întotdeauna bazată pe înţelegere sau pe o cerinţă venită din partea angajatului implicat.
Trainingul poate fi, pur şi simplu, direcţionat către conţinutul postului, inclusiv programe ergonomice de training sau chiar poate consta într-o formă de educaţie generală pentru a pregăti o persoană pentru un pas în carieră. Totuşi, poate fi vorba şi despre abilităţi sociale şi creştere personală. În principiu, toate aceste tipuri de educaţie trebuie să fie accesibile angajaţilor de toate vârstele, inclusiv persoanele cele mai în vârstă. Să studiem pe scurt următoarele programe:

· Training „personal effectiveness or assertiveness”

· Training „time-management”

· Training „self-management and employability”

· Training „stress management”.

Training „Personal Effectiveness or Assertiveness”


Programele de training „personal effectiveness or assertiveness” se axează pe tratarea într-un mod mai performant a problemelor şi cerinţelor clienţilor, superiorilor sau colegilor. Obiectivele pot fi:

· refuzarea clienţilor, superiorilor sau colegilor (sau evitarea afirmaţiei „da, într-adevăr” pentru unele proiecte pentru care nu avem timp); 

· păstrarea priorităţilor şi limitelor; 

· contracararea sarcinilor distrubatoare; 

· explicarea dilemelor şi imposibilităţilor proprii; 

· tratarea stereotipurilor; 

· tratarea situaţiilor de supărare şi prevenirea conflictelor inutile.

Managementul timpului

Programele de managementul timpului se axează pe formularea unor obiective clare şi realiste şi pe stabilirea priorităţilor (important/neimportant; urgent/mai puţin urgent),  precum şi pe etape, grupuri şi sarcini. Acest lucru permite persoanelor să se dedice lucrurilor cu adevărat importante, să delege şi să nu irosească timpul cu activităţi irelevante. În primul rând, este vorba despre conştientizarea lucrurilor cu adevărat importante. Mai mult, cursanţii învaţă despre cauzele ce duc la irosirea timpului şi pun în practică o serie de metode pentru minimizarea acestora..
Self-Management and Employability

Cursurile de „self-management and employability” se axează pe crearea unor opţiuni pentru angajaţii de diferite vârste să devină mai eficienţi, motivaţi şi creativi în posturile lor, în carieră şi în viaţa ulterioară. Acest lucru va conduce la o ghidare mai eficientă a vieţii şi carierei unei persoane. În astfel de programe de training, cursanţii determină temele de bază, motivele şi talentele. Apoi stabilesc obiective pentru diferite domenii din viaţă şi învaţă cum să întocmească şi să execute planuri pentru a realiza aceste obiective. Un rezultat suplimentar al unui astfel de program poate consta în capacitatea de a face faţă schimbărilor: cursanţii învaţă să facă faţă schimbărilor într-o manieră „standardizată”. Acest lucru le conferă o mai mare influenţă asupra modului în care schimbarea are loc, un mod pe care ei să îl accepte.
Managementul stresului

Programele de training privind managementul stresului se axează pe abordarea stresului şi prevenţia stresului (spre exemplu Schabracq & Cooper, 2001). Rezultatele sunt parţial similare cu acelea ale programelor de instruire pentru manageri. Mai mult, astfel de programe pot avea ca obiectiv următoarele rezultate:

- luarea unor pauze pentru recuperare, reflectare şi planificare; 

- un stil de viaţă mult mai sănătos; 

- ţinerea unui jurnal de stres pentru a avea o opinie detaliată a surselor stresului şi a reacţiilor la stres; 

- urmărirea supoziţiilor unei persoane, supoziţii ce fundamentează reacţiile la stres; 

- dobândirea anumitor cunoştinţe privind managementul timpului şi planificarea;

- dobândirea anumitor abilităţi privind eficienţa personală şi tehnici de tip „stoparea gândurilor”

- dobândirea anumitor cunoştinţe şi abilităţi, în una sau mai multe modalităţi, pentru a avea linişte mentală, modalităţi precum tehnici de respirare, exerciţii de relaxare, fantazii ghidate, alergarea etc.); 

- aplicarea „liniştii mentale”, precum: relaxare, recreere sau concentrare; punerea de întrebări („focusare”); automotivarea precum şi stabilirea de obiective proprii;

- învăţarea de metode pentru pregătirea sarcinilor dificile.

Redesign-ul muncii

O altă problemă importantă este crearea şi recrearea postului astfel încât acesta să fie în concordanţă cu ceea ce angajaţii individuali pot şi sunt dispuşi să facă. Pentru a preveni stresul, aceste posturi trebuie să menţină angajaţii motivaţi, să muncească eficient, să se dezvolte şi să nu se izoleze. Există principii şi metode diferite ale job redesign pentru a îmbunătăţi toate posturile în cadrul unei organizaţii conform principiilor standardizate. Deşi aceste principii pot fi importante ca linii generale (consultaţi capitolul 20), este de preferat că construiţi job redesign conform necesităţilor indivizilor implicaţi. Acesta este, din nou, un exemplu de bună comunicare. Exemplele direcţiilor pentru job redesign diversifică posturile mult mai mult (pentru a preveni oboseala sau uzarea fizică) sau le completează, permiţând o mai mare autonomie şi oferind mult mai multe oportunităţi pentru interacţionarea socială.
Stresul ocupaţional în România – ce înseamnă în România “a fi stresat”

Deşi este un fenomen cercetat în mod extins la nivel internaţional, publicaţiile de specialitate din România care abordează acest fenomen sunt încă puţine. Cu toate acestea, termenul cunoaşte o mare răspândire în limbajul curent al vieţii codiene. În acest sens, un studiu prezentat în cadrul Conferinţei “Globalization and Changing Patterns in the Public Sphere”, a încercat să evidenţieze ce înţeleg românii atunci când spun că sunt stresaţi. 
Studii de caz

Răspunsul individual la stres





Caracteristici individuale (vulnerabilităţi):


Trăsături de personalitate


Caracteristici comportamentale


Evaluare cognitivă (appraisal)


Sex, vârstă, etnie


Suport social





Consecinţe individuale:				Consecinţe organizaţionale


Comportamentale


Psihologice


Medicale 





Solicitări şi stresori organizaţionali








Solicitări ale sarcinii	Solicitări fizice	       Solicitări ale rolului		Solicitări interpersonale








